Distancen lød på 246 kilometer fra Athen til Sparta, men så langt nåede ultraløberen Stine Rex ikke. Efter 105 kilometer måtte hun kapitulere, og hun er udgået af løbet. Det er formodentlig sket på grund af dehydrering, men det er ikke endeligt bekræftet. Stine Rex har tidligere løbet Spartathlon, og hun er to gange kommet ind på en 4. plads. Sidste gang hun deltog, måtte hun udgå af løbet på grund af dehydrering efter 80 kilometer. Håbede på medaljer Det var ellers en frisk Stine Rex, der mødte TV2 Nord efter 42 kilometer. Her havde hun overskud til is og en kort snak, som det også kan ses på videoen herunder: Den aalborgensiske løber har løbet nærmest alle de løb, der er værd at løbe i Danmark og rundt omkring i verden, og hun har også vundet mange af dem. Men Spartathlon var løbet, hvor hun manglede en podieplads. Inden afgangen til Grækenland sagde Stine Rex til TV2 Nord: -	Hvem drømmer ikke om at blive nummer et? Jeg drømmer da om at stå øverst oppe og vinke til dem alle sammen. TV2 Nord arbejder på at få en kommentar fra Stine Rex.

Referat:
Den nordjyske ultraløber Stine Rex er udgået i løbet Spartathlon i Grækenland.